次韻王得之方池父子翫月
作者：葛勝仲
朝代：宋

paragraphs: 先生夜不眠，愛月真癡絕。
呼兒飲文字，桃黍聊一雪。
清光入酒墮胸次，照見萬卷非涉躐。
商容顥氣寒徹骨，况是冰輪圓不缺。
中宵影倒萬頃池，上下金盤兩澄徹。
廣寒靈媛多飛瓊，煙凝露曖收羣聲。
魚冷跳波聞靜岸，鵲驚遶樹當前楹。
辭直道山來膝上，郎君吟興紛縱横。
詩成父子定知已，門有佳兒真寜馨。
不須靈液玻璃盌，一夢瑶臺亦非遠。